ইসলাম সাহেবকে তাঁর অনুসারীরা বয়স নির্বিশেষে মজুভাই বলে ডাকতেন। আমি তাঁকে স্বতন্ত্র মর্যাদার আসন দিয়ে ইসলাম সাহেব বলেই পরিচয় দিতাম। তাঁর সঙ্গে কাজ করতে খুব আনন্দ পেতাম। তিনি আমুদে লোক ছিলেন। তাঁর সুদর্শন চেহারার সঙ্গে সুমিষ্ট স্মিত হাস্য মনোমুগ্ধকর ছিল। রুচি ও সংস্কৃতিতে তাঁর কৌলীন্য ছিল; কিন্তু আচরণে কোনো অহংকার ছিল না। তিনি ছিলেন সকল সংকীর্ণতার ঊর্ধ্বে উদার প্রকৃতির মানুষ।